《送吴蜀州还朝》
宋代·郭印

达官视贫贱，辽绝间天壤。
门墙奧莫窥，鼎茵恣居享。
令行雷风前，气吐虹霓上。
陋彼衡门流，挥斥同草莽。
堂堂吴蜀州，浩气深涵养。
毫端扫千军，胸次包万象。
骄色尽耘耕，儒林植标榜。
自怜爨下焦，亦值知音赏。
方当出肺肝，晨夕趋函丈。
金阙伫公归，无由挽轮鞅。
拭目上岩廊，献纳摅忠谠。
网罗寒畯姿，直道光吾党。

作者简介：宋成都双流人，字信可，晚号亦乐居士。郭绛子。徽宗政和进士。累任铜梁、仁寿等县令。高宗绍兴十八年，以任永康军通判时牒试避亲、举人不当降一官。终部刺史。与秦桧有庠序旧，绝不与通，家居十八年。性嗜水竹。工诗，与蒲大受、冯时行、何耕道为诗友。有《云溪集》。